Академик Драган Д. Мицић рођен је у Београду 13.01.1950. Дипломирао je на Медицинском факултету у Београду са средњом оценом 9.68. На истом факултету је магистрирао и одбранио докторску дисертацију. Усавршавао се на Универзитетској клиници у Улму, St Barths и Middlesex Hospital у Лондону и Јoslinovom институту у Бостону. Редовни је професор Интерне медицине на Медицинском факултету у Београду од 1996 год. Био је директор Клинике за ендокринологију, дијабетес и болести метаболизма УКЦС и продекан за редовну наставу и специјалистичку наставу на Медицинском факултету Универзитета у Београду. Обављао је функцију начелника Одељења за гојазност, метаболичке и репродуктивне поремећаје КЦС и начелника центра за гојазност КЦС. Био је Шеф Катедре за последипломску наставу из ендокринологије на Медицинском факултету у Београду, члан Научног савета Клиничког центра Србије, помоћник директора Клиничког центра Србије за Интерну медицину, председник Управног одбора у Институту за штитасту жлезду и метаболизам на Златибору и председник Управног одбора у Институту за реуматологију у Београду. Био је председник Здравственог савета Србије, Изабран је 2003. године за дописног члана САНУ, 2009. године за редовног члана САНУ. За дописног члана Медицинске Академије СЛД изабран је 1996. год., за редовног члана 2004. године. За иностраног члана АНУРС-а изабран је 2013. године. Визитинг професор је на Универзитетима у Клужу и Истанбулу. Био је подпреседник Европске асоцијације за гојазност (2011-2017). Председник је српског удружења за проучавање гојазности. Године 2004 изабран у звање SCOPE (Specialist Certification of Obesity Professional Education) Founder од стране International Association for the Study of Obesity у Лондону. Тренутно обавља функцију секретара Одељења медицинских наука у САНУ у трећем мандату; председника Републичке стручне комисије за ендокринологију и члана Савета Универзитета у Београду. Био је руководилац или коруководилац у следећим научним пројектима:Испитивање феномена инсулинске резистенције код болесница са PCOS; Неуроендокрина контрола лучења хормона растења; Примена нових секретагога за хормон растења у ендокриним обољењима; Ендокрини регулаторни механизми у метаболичким болестима; Истраживање ендокриних регулаторних механизама, маркера системске инфламације и кардиоваскуларних фактора ризика у метаболичким болестима. Добитник је награде за научни рад из дијабетологије „Вук Врховац“: награде за научно истраживачки рад СЛД и награде за животно дело СЛД. 2015 године је добио почасну титулу Diabetes Honoris Causa од стране Romanian Society of Diabetes, Nutrition and Metabolic Diseases.